O‘zbekistondagi Telegram kanallar soxta foydalanuvchilardan «tozalanmoqda»

So‘nggi kunlarda jahon bo‘ylab ayrim mashhur, «millioner» Telegram kanallardagi obunachilar soni keskin kamayib ketishi kuzatilmoqda. Bundan O‘zbekistondan turib yuritiladigan va xalq o‘rtasida ommalashgan ayrim Telegram kanallar ham mustasno emas. Buni Telegram kanallar haqidagi statistik ma'lumotlarni kuzatib boruvchi Telegram Analytics saytida ko‘rish mumkin.
Bir muddat avval Osiyoning janubiy qismida ixtiro qilingan usul — soxta akkauntlar hisobiga kanal obunachilarini ko‘paytirish avj olgan va O‘zbekistondagi ayrim «ko‘ngilochar» Telegram kanallar o‘z obunachilari sonini millionlik ko‘rsatkichlarga yaqinlashtirib olishgan edi.
Ular bu usuldan foydalanib, reklama beruvchilarning reklamasini aslida yo‘q foydalanuvchilarga go‘yoki namoyish etishga qiziqtirib, aldab kelishayotgandi.
Endi Telegram asoschilari kanallardagi botlar va soxta foydalanuvchilarga qarshi kurash e'lon qilgan ko‘rinadi. Buning oqibatida foydalanuvchilar sonini sun'iy oshirgan kanallarga «qirg‘in» keldi. O‘tkazilayotgan profilaktika sababli aynan mana shunday shubhali kanallar kuniga 30-60 minglab «foydalanuvchisi»dan judo bo‘lmoqda.

«Obunachilar sonini ko‘paytirish xizmati»dan foydalanmagan kanallarda esa muntazam o‘sish davom etmoqda.